**Финанс министры бюджет турында: “Каушап һәм туктап калырга хакыбыз юк”**

***15 декабрь көнне Россия Федерациясе Хөкүмәте Рәисенең беренче урынбасары – финанс министры Антон Силуанов, Татарстан Республикасы Президенты Рөстәм Миңнеханов катнашында ТР Финанс министрлыгы, Федераль салым, Федераль казначылык хез­мәтләренең ТР буенча ида­рәләре уртак коллегиясе бу­лып узды. Ә инде 19 де­кабрьдә үткәрелгән ТР Дәүләт Советы сессиясендә 2018 ел бюджетына үзгә­решләр кертү мәсьәләсе каралды. Әлеге ике вакыйга финанс елының азагына якынлашуы турында сөйли. Без, гадәттәгечә, Татарстан финанс министры Радик Гайзатуллин белән агымдагы ел бюджетын үтәү үзен­чәлекләре буенча фикер алышырга булдык.***



**– Радик Рәүфович, декабрь – шул исәптән Та­тар­станның финанс системасы өчен дә, йомгак ясау һәм киләсе елга бурычлар билгеләү чоры. Узган атнада республика­быз­ның финанс, казначылык һәм салым органнары ур­так коллегиясен­дә нәкъ шушы ике мәсьә­лә каралды. Укучыларыбызга ке­рем­нәр буенча бюджетны үтәү ягыннан төп күр­сәткечләр турында тагын бер кат искә төшерә алмассызмы?**

– Безнең мәгълүмат­лар­га караганда, 316,4 миллиард сум күләмендә бюджетны үтәү көтелә, шул ук вакытта салым һәм салым булмаган керемнәр 273 миллиард сум тәшкил итә. Республика бюджетына 228,5 миллиард сум акча керә.

Бу күрсәткечләр безгә бюджетны арту ягына тә­гаенләү һәм бюджет елын уңышлы төгәлләү турында сөйләү мөмкинлеге бирә. Аңлашыладыр, ел йомгак­лары буенча өстәмә керем­нәр алу үзмаксат булып тормый. Ул бюджет өлкә­сендә эшләүчеләргә хезмәт хакын арттыру, әлеге өлкә оешма­ларының ихтыяҗ­ларын ка­нәгать­ләндерү, социаль һәм иҗтимагый яктан әһәмиятле республика программаларын тормышка ашыруга өс­тәмә средстволар җибәрү мөмкин­леге бирә. Шул ук вакытта бюджетны уңышлы үтәү киләсе елдагы чараларны финанслауны тәэмин итү­гә мая булдыруга да ярдәм итә. Шуңа күрә колле­гиядә республика бюджетын үтәү­не Россия Федерациясе Хө­күмәте Рәисенең беренче урынбасары – финанс министры Антон Германович Силуанов уңай бәяләде дә инде.

**– Мәгълүм булганча, республика бюджетында төп салым – табышка салым. Үз чыгышыгызда быел 99,5 миллиард сум күләмендә табышка салымнан керем көтелә, дидегез. Ел йомгаклары буенча аның динамикасы турында сөйләп үтмәс­сезме?**

– Татарстан Финанс министрлыгы үзенең эшендә табышка салым буенча кө­телә торган керем турындагы мәсьәләне өйрәнүне аерым игътибар үзәгенә алып килә. Мисалга, без салым керемнәре күләмендә үз­ләренең өлеше 61 процент тәшкил итүче иң күп салым түләүчеләргә анализ ясадык. Анализдан күрен­гәнчә, ел йомгаклары буенча асылда салым үсеше тәэмин ителәчәк.
Физик затлар керем­нәренә салым мәсьәләсенә килгәндә, ел йомгаклары буенча 74,3 миллиард сум күләмендә салым җыю кө­телә. Салым кереме дина­микасының уңай булуын билгеләп үтәсем килә.

**– Чыгышыгызда шулай ук акцизлар, тупланма керемгә салым, җир салымы буенча кайбер мәгълүматлар китерелде. Асылда бюджетның керем өлеше ягыннан уңай динамиканың күзә­телүен билгеләп үттегез. Шул ук вакытта кайбер төбәкләр­нең артта калуын, билгеле бер керем­нәрнең кимүен дә искәрт­тегез. Елдан-ел һаман шул ук бер проб­лема­лар­ның калуы һәм аларны бер тапкыр, әмма берә­гәй­ле итеп хәл кылып бул­мавы турында сөй­лиме бу?**

– Чираттагы һәрбер финанс елы – яңа сынау ул. Заманча тенденцияләргә җа­вап буларак, чыгымнарның үзгәрүе кебек, бюджетның керем өлешендә дә яңа мөмкинлекләргә урын бар. Кыенлыклар алдында каушап калуга, ә уңышларга ирешелгәндә – туктап калуга хокукыбыз юк. Нәкъ менә шуңа күрә дә ниндидер өлкәдә уңай динамика кү­зәтелгән очракта да эшебезне тел-теш тидергесез үтәүгә, алга таба уңышларга омтылу, проблемаларны хәл кылуга иҗади якын килү кирәк. Камилләшү мәсьәләсе бу, ә аның, үзебез үк белгәнчә, чиге юк.

Керемнәр буенча бюджетны үтәү турында сорауга җавабым ахырында, агым­дагы елның уңай нә­тиҗәләр белән төгәл­ләнә­сен, керем­нәрнең барлык төрләре буенча аныкланган планнар­ның үтәләсен билгеләп үтә­сем килә.

**– Әйтүегезчә, бюджет сәясәтенең төп бурычы – бюджет өлкәсендә эшләү­челәрнең хезмәт хакын арттыру. Бюджетны үтәү аны арттыруны ни дәрә­җәдә тәэмин итү мөм­кинлеге бирә?**

– Әйе, бюджет өлкәсе хезмәткәрләренең эш хакын үстерүгә аерым игътибар бирелеп килә. Бу җәһәттән шуны басым ясап әйтәсем килә: бюджетны уңышлы үтәү ел дәвамында хезмәт хакын, республика икътисадындагы уртача хез­мәт хакына туры китереп, үз вакытында түләү һәм аны арттыру мөмкин­леге бирде. Бюджетта хез­мәт хакы күләме­нең асылда өчтән бер өлеш­не тәшкил итүенә игътибарыгызны юнәл­тәсем килә. Бүген агымдагы елның 11 ае йомгаклары буенча мәктәп­ләрнең, балалар бакчалары, ресурс үзәкләре, ятим балалар өчен учреждение­ләр пе­дагогик хезмәткәр­ләре­нең һәм медицина персо­на­лы­ның хезмәт хакы икътисадтагы уртача шундый күрсәткечтән (30,9 мең сум тәшкил итә) артып китте. Ел йомгаклары буенча икътисадта уртача хезмәт хакы күләменнән (31,9 мең сум) чыгып, түләүләрне тәэмин итәчәкбез.

**– Бюджет чыгымнарын сакчыл һәм экономияле тоту зарурилыгы турында еш сөйлибез. Агым­дагы елда республика Финанс министр­лы­гының бу юнәлештә ниндидер яңалыклары булдымы?**

– Соңгы елларда бюджет акчасын нәтиҗәле тотуга үтә җитди төстә игътибар итә башладык. Бюджеттагы һәр сум даими эшләргә, бюджет тармакларының социаль үсешен тәэмин итәр­гә һәм республикабызда яшәүчеләргә дәүләт хез­мәтләрен күрсәтүне гаран­тияләргә тиеш. Шуңа күрә бюджет акчаларының дебиторлык һәм кредиторлык бурычларында, төгәллән­мәгән төзелеш объектларында “эленеп” калмавы шарт. Бюджет средстволарыннан нәтиҗәле файдалану өчен без тармак министрлыклары белән дебиторлык һәм кредиторлык бурычлары динамикасын, тө­гәлләнелмәгән төзелеш объектларының пәйда булу вакытларын бик игътибарлы төстә анализладык. Аларны максималь дәрәҗә­дә киметүнең кварталлык графиклары төзелде. Нә­тиҗәдә бурыч күләмнәре минимумга калдырылды. Төгәлләнмәгән төзелеш кү­ләмнәре (инде 2007 елдан башланган хәлләр) 70 процентка киметелде. Бушап калган бюджет средстволары финанслауны таләп итүче социаль әһәмиятле чараларга җибәрелде.

**– Төбәкнең инвести­ция­ләр җәлеп итү мөм­кинлеген үстерү – со­циаль-икътисади үсеш­нең иң мөһим юнәлеш­ләреннән берсе. Әлеге максатка ирешү өчен Татарстан Президенты, Хө­күмәте тарафыннан башкарыла торган эшләрне ике сүз белән генә әйтеп-тасвирлап булмый. Татарстан Финанс министрлыгы да бу мәсьәләдә аерым бер роль уйный, тәгаенләп әйтсәк, рейтинг агентлыклары белән турыдан-туры эшли, хез­мәттәшлек даирәсен ки­ңәйтә. 2018 елда респуб­ликабызның бу өлкәдәге казанышлары турында сөйләп үтмәссезме?**

– Агымдагы елда Татарстан Республикасының ин­вес­тицияләр җәлеп итү мөм­кинлеген булдыру буенча эш кысаларында “Фитч” һәм “Мудис” халыкара кредит рейтинг агентлык­лары, Россиянең АКРА агентлыгы белән хезмәт­тәшлек дәвам иттерелде. Быел респуб­ликаның рейтинглары әле­ге барлык агентлыклар тарафыннан элегрәк ирешел­гән дәрә­җәдә расланды: август аенда – “Мудис” агентлыгы (Ва2 дәрәҗәсендә), ноябрьдә – “Фитч” (ВВВ-) һәм АКРА (АА+) бәяләмә­ләре сөен­дер­де.

Шулай ук 2018 елда иле­безнең “Эксперт РА” агентлыгы белән берлектә эшли башладык. Бу агентлык агымдагы елның июлендә тәүге тапкыр Татарстан Республикасы рейтингын бәя­ләп, аңа рейтингның максималь бәясен бирде (ruAAA).

Агентлыклар бәялә­вен­чә, республика рейтинглары – Россия Федерациясе субъектлары ирешергә мөм­кин булган рейтинглар­ның иң югары дәрәҗәсендә. Татарстан Республикасы­ның кредит рейтинглары төбәк икъ­тисадының нык­лы үсешенә һәм диверси­фи­кациялә­нүе­нә, бюджет­ның керем өлеше шактый ук мул булуга һәм чыгым өлешен югары дәрә­җәдә контроль­леккә тотуга, чыгымнар структурасында үсеш бюджеты зур өлеш биләүгә, шулай ук республика дәүләт бурычының озак вакытка исәпләнгән структурасына, аны түләүгә бәйле куркы­нычларның ми­ни­маль дәрә­җәдә булуына бәйле. Рейтинглар Татарстан Рес­пуб­ли­касының кредит түләү­гә сәләтен, рес­публиканың төр­ле як­лап уйланылган бюд­жет сәя­сәтен алып барганда көчле бюджет күр­сәткечлә­ренә ирешүгә сәлә­тен чагылдыра.

Күп еллар буе Татарстан Республикасының югары рейтинглары сакланып ки­лү инвестицияләр җәлеп итү мөмкинлекләренә уңай йогынты ясый, дип исәп­лим. Бу инвестицияләр, икъ­тисад, салым салу базасы һәм тулаем республика үсешенә китерә.

**– Хәзер 2019–2021 елларга республика бюджеты кабул ителде. Мәгълүм булганча, федераль салым һәм бюджет законнарына күп кенә яңа үз­гәрешләр кертелде. Моңа бәйле рәвештә Сез алдагы өч елда бюджет ничег­рәк үтәлер дип уйлыйсыз?**

– Алдагы елларга республика бюджетын үтәү буенча фаразым – оптимистларча. Керемнәр буенча бюджетны үтәү инде озак вакытлар буе ел саен инфля­циядән шактый ук артып киткән уңай динамикага ия. Республикада зур гына инвестиция проектлары тот­рыклы тормышка ашырыла, елдан-ел алар­ның исемлеге зурая. 2030 елга кадәр республиканы эзлекле үс­терү стратегиясе булдырылды. Аны нигезле макроикътисади күр­сәткеч­ләр тәшкил итә. Боларның барысы да безгә 2019–2021 елларда бюджет керемнә­ре­нең үтәлә­сенә ышаныч бирә. Димәк, Татарстанда яшәүчеләрнең тормышын яхшыртуга юнәлдерелгән барлык чаралар үз вакытында һәм тулы күләмендә финансланачак, дигән сүз.

**(“Ватаным Татарстан”,   /№ 187, 25.12.2018/)**